
Környezetileg fenntartható sportrendezvény – Realitás vagy utópia?

Kulcsszavak: környezeti fenntarthatóság; nagy nemzetközi sportrendezvények; Budapest; értékelési szempontrendszer
Vitathatatlan tény, hogy a fenntarthatóság értelmezésére tett környezetgazdaságtani definíciós kísérletek és elméleti irányzatok nemzetközi és hazai szinten egyaránt széles skálán mozognak. A kutatás célja a fenntarthatóság környezeti pillérének szemüvegén keresztül értelmezendő nagy nemzetközi sportesemények megragadása, mégpedig a „tradicionális” környezeti fenntarthatóság kérdéskörétől elvonatkoztatva. Arra a kérdésre kereste a szerző a választ, hogy a környezetileg fenntartható sportrendezvény realitás vagy utópia-e, más szavakkal élve: mennyire vannak összhangban a hazai fenntarthatósági törekvések az elmúlt öt évben itthon megrendezett nagy nemzetközi sporteseményekkel, különös tekintettel Budapestre?

A dolgozat az ezt vizsgáló diskurzusba új szegmenst hivatott implementálni annak érdekében, hogy ezen ügy elemzése egy szélesebb horizonton tudjon újraorientálódni. Újszerű megközelítéssel élve, ez a munka javaslattételre vállalkozik a sportrendezvények fenntarthatósági értékelési szempontrendszere kapcsán Budapest példáján. Ez kiindulási alapot biztosíthat további kutatásoknak, szakpolitikáknak, illetve támogatja az eligazodást a szerteágazó narratívák által átszőtt, környezetileg fenntartható sportrendezvények terén. A dokumentumelemzés során egyértelműen kirajzolódott, hogy az egységes vizsgálati keret biztosítása érdekében, elengedhetetlen volt egy átfogó definíció megalkotása. A módszertani spektrumot tovább árnyalandó, a labdarúgás, kézilabda és atlétika sportágak egy-egy releváns nemzetközi és hazai esetének tanulmányozása történt, melyek szakértői interjúkkal kerültek kiegészítésre. Mindezek értékelésére megalkotásra és alkalmazásra került a sportrendezvény-fókuszú környezeti fenntarthatósági megvalósíthatósági mátrix. Emellett elengedhetetlen volt a végfelhasználói oldal véleményeinek kérdőíves becsatornázása. Ez nem reprezentatív, ugyanakkor tartalmaz hasznos információkat a kutatásra vonatkozóan, illetve kiindulási alapként szolgálhat a téma mélyebb szintű tanulmányozásához.

Összességében véve szinergiák detektálhatók, melyek a teljes potenciál kiaknázása nélküli, közös szegmensek. Ugyanakkor nem elhanyagolható, hogy Budapest ráhatása rendezővárosként nem egyértelmű. Továbbá kiviláglik a rendszerszintű gondolkodás hiánya a fenntartható sportrendezvények hazai lebonyolítása kapcsán mind irányítási, mind rendezői oldalról. Ez főként a szükséges struktúrák megszilárdulásának, anyagi források, idő, akarat és tudás hiányára vezethető vissza.



